হাসপাতাল থেকে ছাড়া পেলেন শ্রেয়স! কবে ফিরবেন দেশে?

ওয়েব ডেস্ক : অস্ট্রেলিয়ার বিরুদ্ধে ম্যাচে ভয়ানক চোট পেয়েছিলেন শ্রেয়স আইয়ার (Shreyas Iyer)। তার পরেই তড়িঘড়ি তাঁকে নিয়ে যাওয়া হয়েছিল হাসপাতালে। চোট এতটা গুরুতর ছিল যে হাসপাতালের আইসিউতে রাখতে হয়েছিল ভারতীয় তারকা ব্যাটারকে। তবে জানা যাচ্ছে, সিডনির (Sydney) হাসপাতাল থেকে ছাড়া পেলেন শ্রেয়স।

শ্রেয়স আইয়ারের (Shreyas Iyer) শারীরিক পরিস্থিতি নিয়ে ভারতীয় ক্রিকেট বোর্ডের (BCCI) তরফে বুলেটিন প্রকাশ করা হয়েছে। সেখানেই জানানো হয়েছে, হাসপাতাল থেকে ছাড়া পেয়েছেন তিনি। কিছুদিন আগেই নিজেই শারীরিক অবস্থা নিয়ে জানিয়েছিলেন টিম ইন্ডিয়ার ওয়ানডে সহ-অধিনায়ক। সোশ্যাল মিডিয়ায় একটি পোস্ট করে তিনি লিখেছেন, “আমি চিকিৎসার মধ্যে রয়েছি, তবে প্রতিদিনই শারীরিক অবস্থার উন্নতি হচ্ছে। এই কঠিন সময়ে আপনারা যে ভালোবাসা ও শুভেচ্ছা জানিয়েছেন, তার জন্য আমি কৃতজ্ঞ। আপনাদের সকলের প্রার্থনা ও সমর্থনই আমাকে শক্তি দিচ্ছে।”

আরও খবর : ব্যাটিং ব্যর্থতায় লজ্জার হার ভারতের, ঘরের মাঠে প্রতিশোধ নিল অস্ট্রেলিয়া?

ভারতীয় ক্রিকেট বোর্ডের (BCCI) তরফে বলা হয়েছে, শ্রেয়স (Shreyas Iyer) এখন সুস্থ হয়ে উঠছে। সিডনি এবং ভারতের চিকিৎসকরা তাঁর সুস্থতায় সন্তুষ্ট। শনিবার তাঁকে হাসপাতাল থেকে ছেড়ে দেওয়া হয়েছে। চিকিৎসক কৌশিক হাগিগি ও দিনশাও পারদিওয়ালার প্রতি কৃতজ্ঞতা প্রকাশ করেছে বিসিসিআই। সঙ্গে জানানো হয়েছে, আপাতত বেশ কিছুদিন সিডনিতেই থাকবেন শ্রেয়স। সেখানে আরও একবার চেকআপের পরেই তিনি দেশে ফিরতে পারবেন বলে জানানো হয়েছে।

প্রসঙ্গত, অজিদের বিরুদ্ধে তৃতীয় একদিনের ম্যাচে ৪৩ তম ওভারে অ্যালেক্স ক্যারির ক্যাচ ধরতে গিয়ে পড়ে যান শ্রেয়স (Shreyas Iyer)। ক্যাচ ধরলেও, পড়ে গিয়ে কোমরে গুরুতর আঘাত পান তিনি। সেই সময় দেখা গিয়েছিল অসহ্য যন্ত্রণার মধ্যে রয়েছেন তিনি। সেলিব্রেশনের জন্য সতীর্থরা এলেও, কোমরে হাত দিয়ে মাঠেই শুয়ে পড়েছিলেন ভারতীয় তারকা ক্রিকেটার। তার পরে কোনও রকম উঠে দাঁড়িয়ে মাঠ ছেড়েছিলেন তিনি। তবে ড্রেসিং রুমে গিয়ে শরীর আরও অসুস্থ হলে দ্রুত পদক্ষেপ নেওয়া হয় ভারতীয় বোর্ডের (BCCI) তরফে। তাঁকে ভর্তি করা হয় হাসপাতালে। চোটের জায়গা থেকে রক্তক্ষরণ হয় বলেও জানা গিয়েছিল। তবে আপাতত সুস্থ রয়েছেন শ্রেয়স। হাসপাতাল থেকে ছাড়া পেলেন তিনি।